b'\n_START_ARTICLE_\nHanns Rauter\n_START_PARAGRAPH_\nJohann Baptist Albin (Hanns) Rauter (4. helmikuuta 1895 \xe2\x80\x93 24. maaliskuuta 1949) oli it\xc3\xa4valtalaissyntyinen sotilas ja toisen maailmansodan aikana saksalainen SS-kenraali (Obergruppenf\xc3\xbchrer). Rauter toimi Alankomaissa korkeassa SS-virassa vuosina 1940\xe2\x80\x931945, virkanimikkeell\xc3\xa4 H\xc3\xb6here SS- und Polizeif\xc3\xbchrer Nordwest.\n_START_SECTION_\nTausta ja sotilasuran alku\n_START_PARAGRAPH_\nRauter oli syntynyt Klagenfurthissa It\xc3\xa4vallassa, ja p\xc3\xa4\xc3\xa4si koulusta 1912, jonka j\xc3\xa4lkeen aloitti insin\xc3\xb6\xc3\xb6riopinnot Grazin teknillisess\xc3\xa4 yliopistossa. Ensimm\xc3\xa4isess\xc3\xa4 maailmansodassa h\xc3\xa4n taisteli It\xc3\xa4valta-Unkarin armeijassa. H\xc3\xa4n erosi palveluksesta 1919 luutnanttina. Sodan j\xc3\xa4lkeen h\xc3\xa4n toimi kansallismielisiss\xc3\xa4 ja oikeistolaisissa Freikorps-joukoissa._NEWLINE_Rauter tapasi Adolf Hitlerin ensi kerran vuonna 1929 ja liittyi It\xc3\xa4vallan kansallissosialistiseen puolueeseen. H\xc3\xa4n pakeni Saksaan 1933, ja liittyi siell\xc3\xa4 NSDAP:n It\xc3\xa4vallan johtajiin. H\xc3\xa4n liittyi SA:han ja oli aktiivinen suunnitellessaan It\xc3\xa4vallan kansallissosialistisen puolueen laittomia toimia. Vuonna 1935 h\xc3\xa4n liittyi SS:\xc3\xa4\xc3\xa4n. Vuoteen 1940 saakka h\xc3\xa4n kuului Breslaun natsihallintoon.\n_START_SECTION_\nHollannin poliisikomentaja\n_START_PARAGRAPH_\nToukokuussa 1940 Rauter nimitettiin SS- ja poliisijohtajaksi Alankomaihin (H\xc3\xb6here SS- und Polizeif\xc3\xbchrer Nordwest). H\xc3\xa4n oli vastuussa Heinrich Himmlerille ja Arthur Seyss-Inquartille. Asemassaan h\xc3\xa4n vastasi vastarintaliikkeen kukistamisesta ja yhteens\xc3\xa4 110\xc2\xa0000 hollanninjuutalaisen siirt\xc3\xa4misest\xc3\xa4 keskitysleireille \xe2\x80\x93 heist\xc3\xa4 ainoastaan 6\xc2\xa0000 selvisi leirilt\xc3\xa4 hengiss\xc3\xa4. Lis\xc3\xa4ksi Rauter siirr\xc3\xa4tti 300\xc2\xa0000 hollantilaista Saksaan pakkoty\xc3\xb6h\xc3\xb6n. H\xc3\xa4n m\xc3\xa4\xc3\xa4r\xc3\xa4si my\xc3\xb6s siviilien joukkoteloituksia natseja vastaan kohdistuneiden iskujen j\xc3\xa4lkeen._NEWLINE_Liittoutuneiden operaatio Market Gardenin aikana Arnhemiss\xc3\xa4 Rauter komensi Osasto Rauteria (saks. Kampfgruppe Rauter) Veluwen alueella. Arnhemin jouduttua liittoutuneille Rauterista tuli Maasin rintaman SS-joukkojen p\xc3\xa4\xc3\xa4llikk\xc3\xb6._NEWLINE_Maaliskuussa 1945 Rauter haavoittui vakavasti Hollannin vastarintaliikkeen iskussa Woeste Hoevessa Veluwessa. Iskua ei oltu suunniteltu Rauteria vastaan, tarkoituksena oli ry\xc3\xb6st\xc3\xa4\xc3\xa4 elintarvikekuljetus. Saksalaisiin sotilasasuihin pukeutuneet vastarintamiehet pys\xc3\xa4yttiv\xc3\xa4t Rauterin auton, tappoivat h\xc3\xa4nen kanssamatkustajansa ja haavoittivat Rauteria vakavasti. Vastauksena hy\xc3\xb6kk\xc3\xa4ykseen saksalaiset tappoivat satoja poliittisia vankeja tapahtumapaikalla ja lis\xc3\xa4ksi 50 henke\xc3\xa4 Amersfootin keskitysleirill\xc3\xa4 ja 40 Haagissa sek\xc3\xa4 Rotterdamissa.\n_START_SECTION_\nOikeudenk\xc3\xa4ynti ja tuomio\n_START_PARAGRAPH_\nRauter vietiin sairaalaan, jossa brittil\xc3\xa4iset sotilaspoliisit pid\xc3\xa4ttiv\xc3\xa4t h\xc3\xa4net sodan j\xc3\xa4lkeen. Rauter luovutettiin Hollannin hallitukselle. Haagissa pidetyss\xc3\xa4, filmille tallennetussa sotaoikeuden istunnossa Rauter kiisti syyllisyytens\xc3\xa4. H\xc3\xa4net tuomittiin kuolemaan, ja ylioikeus vahvisti tuomion tammikuussa 1949. Hanns Rauter teloitettiin ampumalla Scheveningenin l\xc3\xa4hell\xc3\xa4 24. maaliskuuta 1949. Teloituspaikalla Rauter ei ottanut sidett\xc3\xa4 silmilleen ja antoi itse tulikomennon teloitusosastolle.'